NELJANDA KOOSSEISU

MÄÄRUS

Haapsalu,			28. jaanuar 2005 nr 57

Haapsalu Linnavolikogu 28.02.2003
määruse nr 7 “Haapsalu linnas koerte ja
kasside pidamise eeskiri” muutmine

Juhindudes kohaliku omavalitsuse korralduse seaduse § 6 lg 3 p 2, § 22 lg 1 p 36², § 23, Haapsalu põhimääruse § 12 lg 1 p 41, § 62 ja haldusmenetluse seadusest, Haapsalu Linnavolikogu määrab:

1.	Muuta Haapsalu Linnavolikogu 28.02.2003 määrusega nr 7 kinnitatud Haapsalu linnas koerte ja kasside pidamise eeskirja ja täiendada seda:
1.1.	punktiga 4.10 järgmises sõnastuses “4.10 Omanik peab tagama, et koer või kass ei häiriks ega ohustaks kaaskodanikke. Omanik kannab vastutust kõigi tagajärgede eest”;
1.2.	punktiga 7 järgmises sõnastuses “7. Looma suhtes on lubamatu tema vigastamine, kannatuste tekitamine, omaniku poolt hülgamine, piinamine, abitusse seisundisse jätmine jmt.”

2.	Haapsalu linnavolikogu kantseleil saata määrus avaldamiseks Riigikantseleile ja ajalehele Lääne Elu.

3.	Määrus jõustub kolmandal päeval pärast avalikustamist Haapsalu linnavolikogu kantseleis.

4.	Käesoleva määruse peale võib esitada halduskaebuse Tallinna Halduskohtule halduskohtumenetluse seadustikus sätestatud korras 30 päeva jooksul määruse teatavakstegemisest.

Andres Ammas
Volikogu esimees

REDAKTSIOON
28.01.2005 määrusega nr 57
									KINNITATUD
									Haapsalu Linnavolikogu
									28.02.2003 määrusega nr 7

HAAPSALU LINNAS KOERTE JA KASSIDE
PIDAMISE EESKIRI

Käesolev eeskiri reguleerib koerte ja kasside pidamise korda Haapsalu linna haldusterritooriumil ja on kohustuslik kõigile koeri või kasse omavatele isikutele.

1.	Koera ja kassi on lubatud pidada korteris ja eramus või ettevõtte piirdega territooriumil  nii, et oleks välditud nende lahtipääsemine.
2.	Koerad tuleb avalikus kohas pidada rihma otsas, ühistranspordis ka suukorviga varustatult.
3.	Ilma rihmata võib koera avalikus kohas pidada või välja lasta ainult teenistusülesannete täitmise otstarbel vastavate ametkondade (politsei, piirivalve, kaitsepolitsei jne.) poolt ning dresseerimiseks õppe-dresseerimisplatsidel.

4.	Koera või kassi omanik, samuti isik, kellele  loom on hoiule antud, peab tagama, et:
4.1 koer ei pääseks inimest hammustama või muud kahju tegema;
4.2 eramaa või muu kinnise territooriumi sissepääsu juures on informatsioon kurja koera olemasolu kohta (hoiatussilt tekstiga “KURI KOER”) ja on korraldatud ametiülesandeid täitvate isikute ohutu liikumine seal;
4.3 koer või kass ei reostaks hooneid, trepikodasid, kõnniteid, haljasalasid, laste liivakaste (mänguväljakuid) ja muid avalikke kohti. Tekitatud reostus tuleb kohe kõrvaldada koera või kassi omanikul või isikul, kellele loom on hoiule antud;
4.4 koer või kass ei pääse laste mängupaikadesse, avalikesse supelrandadesse, spordiväljakutele, kalmistutele, kauplustesse, toitlustusasutustesse ega turule järelevalveta;
4.5 koeral on kaelarihma külge kinnitatud registreerimise number;
4.6 haiged ja haiguskahtlased koerad ja kassid viiakse veterinaarteenistusse uurimiseks ja raviprofülaktikaks;
4.7 koerte ja kasside ühissõidukis vedamisel peetakse kinni vastavas sõidukis kehtivatest eeskirjadest, kusjuures tuleb tagada kaasinimeste ohutus sellega, et koerad on rihma otsas ja suukorviga, kassid ja sülekoerad korvis või kastis;
4.8.	kolme kuu vanuseks saanud koerad ja täiskasvanud koerad viie päeva jooksul pärast nende soetamist registreeritakse Haapsalu Linnavalitsuses. Registreerimise kord on kehtestatud linnavalitsuse poolt;
4.9 koer või kass on vaktsineeritud riikliku veterinaarteenistuse kehtestatud tähtajal;
4.10 omanik peab tagama, et koer või kass ei häiriks ega ohustaks kaaskodanikke. Omanik kannab vastutust kõigi tagajärgede eest. (REDAKTSIOON 28.01.2005 määrusega nr 57)

5.	Kõik järelevalveta jäetud koerad ja kassid, kelle pidamisel rikutakse käesoleva eeskirja sätteid, loetakse hulkuvateks ning nad kuuluvad hukkamisele vastavalt “Hulkuvate loomade püüdmise, pidamise ja nende omaniku kindlakstegemise ning hulkuvate loomade hukkamise korrale” arvestades loomakaitseseaduses sätestatud nõudeid.

6.	Koerte ja kasside haigestumisel marutaudi rakendatakse haiguse likvideerimiseks abinõusid vastavalt loomatauditõrje seadusele.

7. Looma suhtes on lubamatu tema vigastamine, kannatuste tekitamine, omaniku poolt hülgamine, piinamine, abitusse seisundisse jätmine. (REDAKTSIOON 28.01.2005 määrusega nr 57)

8. VASTUTUS. Kohaliku omavalitsuse korralduse seaduse paragrahvi 66 märkega 3 alusel karistatakse koerte ja kasside pidamise eeskirjade rikkumise eest süüdiolevaid isikuid kuni 100 trahviühiku suuruse rahatrahviga. Sama teo eest, kui see põhjustas varalise kahju või inimesele tervisekahjustuse karistatakse kuni 200 trahviühiku suuruse rahatrahviga.